அம்மன்கோயில் படவேடு ரேணுகாம்பாள் அம்மன் கோயில்

அம்மன்கோயில் படவேடு ரேணுகாம்பாள் அம்மன் கோயில் என்பது தென்னிந்தியாவின், தமிழ்நாட்டின், திருவண்ணாமலை மாவட்டம் அம்மன்கோயில் படவேடு என்ற ஊரில் ரேணுகாவுக்கு அமைக்கபட்டுள்ள ஓர் அம்மன் கோயில் ஆகும்.

 தொன்மக் கதை 
ரேணுகா என்ற நாட்டின் அரசன் (ரேணுகா தந்தை) ஒரு வேள்வியை செய்கிறார். இந்த வேள்வியின் பயனாக நெருப்பிலிருந்து ரேணுகா என்ற ஒரு மகள் அவருக்கு கிடைக்கிறாள். ரேணுகாவை அவர்கள் வர்க்கின்றனர். தங்கள் மகளை அரசர் ஜமதக்கினி முனிவருக்கு மணமுடித்து வைக்கிறார். ரேணுகா ஜமதக்னி முனிவருக்கு சடங்குகள், பூசைகள் என அனைத்து பணிகளிலும் உதவியாக உள்ளார். பதிவிரதையான ரேணுகா அதிகாலையில் எழுந்து ஆற்றில் குளித்து நாள்தோறும் வெற்று மணலால் புதிய பானையை செய்து தண்ணிர் கொண்டுவருவது வழக்கம்.

ரேணுகா பரசுராமர் ( விஷ்ணுவின் ஆறாவது அவதாரம்) உள்ளிட்ட ஐந்து மகன்களைப் பெற்றெடுக்கிறாள். ஒரு நாள் ரேணுகா ஆற்றுக்குச் சென்றபோது, வானில் கந்தர்வன் ஒருவன் செல்வதை கண்டு நன்றாக இருக்கிறானே என்று ஒருகணம் மனம் தடுமாறினாள். அந்தக் கணம் அவள் வைத்திருந்த மணல் குடம் உடைகிறது. எவ்வளவு முயன்றாலும் மீண்டும் அவளால் குடத்தை உருவாக்க முடியவில்லை. இதனால் ரேணுகா வெறுங்கையுடன் திரும்பி வருவதைக் கண்ட ஜமதக்னி தன் ஞானக்கண்ணால் நடந்ததை அறிகிறார்.  

கற்புநிலை தவறிய ரேணுகாவை தண்டிக்க விரும்பிய ஜமத்கனி தன் மகன்களை அழைத்து அவர்களின் தாயைத் தண்டிக்கும்படி கட்டளையிடுகிறார். அவர்களில் நான்கு பேர் அச்செயலைச் செய்ய மறுத்துவிடுகின்றனர். இதனால் கோபமுற்ற முடிவர் தன் நான்கு மகன்களையும் எரித்து சாம்பலாக்குகிறார். அபோது அங்கு இல்லாத பரசுராமர், பின்னர் வந்து நடந்ததை அறிகிறார். பரசுராமரைக் கண்ட ஜமத்கனி அவரதுது தாயின் தலை துண்டிக்க உத்தரவிடுகிறார். உடனடியாக தனது கோடரியைப் பயன்படுத்தி தந்தையின் கட்டளையை நிறைவாற்றுகிறார். அதைத் தடுக்கவந்த சலவைக்காரப் பெண்ணின் தலையையும் பரசுராமர் வெட்டுகிறார்.

தன் ஆணையை நிறைவேற்றிய பரசுராமரிடம் வேண்டிய வரத்தை கேட்குமாறு ஜமத்கனி கூறுகிறார். பரசுராமர் தன் தாயையும் அண்ணன்களையும் உயிர்ப்பிக்குமாறு வரத்தைக் கேட்கிறார். ஜமத்கனி பரசுராமரின் கோரிக்கையை ஏற்று ஆற்றுநீரை மந்திரித்து மகனிடம் தந்து, தாயின் உடலோடு தலையைச் சேர்த்து வைத்து, இந்த நீரைத் தெளி என்று கூறுகிறார். பதட்டத்தில் தன் தாயின் உடலுடன் சலவைகாரியின் தலையை மாற்றி வைத்துவிடுகிறார். சலவைக்காரியின் தலையோடு உள்ள ரேணுகாவே இக்கோயிலில் குடிகொண்டதாக கருதப்படுகிறது.

 கோயில் அமைப்பு 
இக்கோயிலானது கிழக்கு நோக்கி அமைந்துள்ளது. கோயிலானது ஐந்து நிலை இராசகோபுரத்தைக் கொண்டுள்ளது. கோயிலானது சிற்பக்கலை நிறைந்த ஒன்றாக உள்ளது. கருவறையின் முன் பலிபீடமும் எருதும் அமைந்துள்ளன. கோயில் கருவறையில் ரேணுகா அம்மன் பெரிய சிரசு மட்டுமே கொண்டவராக உள்ளார். 

 வழிபாடு 
ஆடிமாத வெள்ளிக் கிழமைகள் இங்கு சிறப்பான நாளாக கருதப்படுகிறது. அந்த வெள்ளிக் கிழமைகளில் இலட்சக் கணக்கான பக்தர்கள் கோயிலுக்கு வந்து வழிபடுவர். ஆண்டுதோறும் ஆணித் திருமஞ்சணத்தன்று இங்கு வெட்டி எடுக்கபட்ட மண் பிரசாதமாக வழங்கப்படுகிறது. 

குழந்தை வரம் வேண்டும் பக்தர்கள் தேவியின் உருவமான பொம்மையை தலையில் சுமந்து கோயிலை வலம் வருகின்றனர். குழந்தை வரம் பெற்ற பின்னர் அக்குழந்தையுடன் வந்து குந்தையின் தலையில் பரசுராமரின் உருவம் கொண்ட பொம்மையை வைத்து கோயிலை வலம்வரவைத்து வேண்டுதலை நிறைவேற்றும் வழக்கம் இங்கு உள்ளது. 

 மேற்கோள்கள் 

பகுப்பு:திருவண்ணாமலை மாவட்டத்திலுள்ள அம்மன் கோயில்கள்